Lyke van 7 gesinslede uitgeken | Maroela Media
Lyke van 7 gesinslede uitgeken
Die huis waar die sewe gesinslede vermoor is. Foto: Itumeleng English/ANA
Een van die pa's wie se kind in 'n huis in Vlakfontein, suid van Johannesburg, vermoor is, was Woensdag ontroosbaar toe hy van die lykshuis af teruggekeer het nadat hy sy kind se liggaam uitgeken het.
Tebogo Lekotje kon nie die trane terughou toe hy die huis waar die moorde plaasgevind het, binnegegaan het nie. "Ek het nog nooit so iets gesien nie. Die manier waarop my dogter vermoor is, hulle het haar selfs verkrag."
'n 27-jarige man het homself glo as 'n familielid voorgedoen voor hy die sewe gesinslede vermoor het. Hy het vier lyke in die huis begrawe en die ander drie in 'n buitevertrek.
Sizakele Nkosi-Malobane, Gautengse LUR vir gemeenskapsveiligheid, het die huis Woensdag besoek. "Ons vermoed dat die oorledenes op 19 Oktober vermoor is aangesien een van die huurders hulle op dié dag die laaste keer gesien het."
Nkosi-Malobane het gesê sy wil nie te veel besonderhede bekend maak nie aangesien dit die polisie se ondersoek kan beïnvloed.
Sowetan het intussen die oorledenes geïdentifiseer as Mbali Khoza, Dudu Khoza (46), Nomfundo Khoza (28), Karabo Khoza (11), Luyanda Khoza (7), Sbonga Khoza (3) en Lerato Khoza (2).
Die polisie soek intussen steeds na Sibusisu Ernest Khoza wat die hoofverdagte in die saak is. Volgens Nkosi-Malobane het die verdagte verskillende identiteite.
Enigiemand wat weet waar Khoza hom bevind, word versoek om die naaste polisiekantoor of Stop Misdaad by 0860 010 111 bel.
Twee verskyn vandag vir Mihalik-moord
Oudsoldaat gevonnis vir 3 moorde
Zebra · 10 maande gelede
Die samelewing van geweld betrek almal in die land. Dis so hartseer! Plaasmoorde en haat teen witmense is so erg en siek, maar my hart gaan uit na alle Suid Afrikaners Wie ook slagoffers is van geweld! Die hele wereld is besig om mal te word! Mag die Koning Kom en n einde Maak aan die toenemende evil.
skerpioen · 10 maande gelede
Die duiwel is los. En in die laaste van tye gaan dit erger gaan. My hart is so seer vir hierdie vrouens en kinders. Aan hulle familie… ek wens ek kon julle seer weg vat.
Waar is die Betogers · 10 maande gelede
Waar is die busse vol betogers?! Hier is verkrag en kinders vermoor!! Skok dit julle nie ook nie?!
TP · 10 maande gelede
En nerens is daar 'n beskrywing van die verdagte nie. Na wie moet ons nou eintlik soek? Hy het dan selfs meer as een identiteit!